**Vážení občania,**

obraciam sa na vás so žiadosťou o pomoc a spoluprácu pri riešení problému odpadov v našej obci.

Obec má zavedený separovaný zber odpadov už viac rokov, ale jeho dobré fungovanie závisí od **zodpovedného správania každého občana**. Najväčšie problémy so separovaným zberom v obci sú so zberom a likvidáciou plastov. **Plasty** sa **prednostne** zbierajú do vriec, ktoré boli občanom rozdané. V prípade, že vám vrecia chýbajú, obec vám môže ďalšie vrecia dodať, ale na prekážku nie je ani to, keď použijete plastové vrecia inej farby. Tieto vrecia treba v deň zberu, alebo deň pred zberom umiestniť na verejne prístupnom mieste pred rodinným domom tak, že budú zviazané. Pred vyhodením je vhodné plasty jemne **vypláchnuť a ich objem zmenšiť na minimum**. Nikomu z vás to nezaberie tak veľa času a obec nebude vyvážať vzduch.

Zber týchto vriec sa vykonáva pravidelne – 1x mesačne podľa rozpisu, ktorý je zverejnený. Bolo by veľmi dobre, keby ste uprednostňovali tento spôsob zberu, pretože je to pre vás jednoduchšie.

Plasty tiež zbierame do 1100l kontajnerov, ktoré bývajú preplnené a vzniká potom pri nich neporiadok a vytvára sa zmesový odpad, ktorý musíme likvidovať iným spôsobom. Zvlášť vás žiadam, aby ste plastové vrecia **neukladali ku kontajnerom**, nakoľko často dochádza k ich roztrhaniu zvieratami a vzniká tam nekontrolovateľná skládka, ktorú obec veľmi pracne a obtiažne likviduje.

Kontajnery sú vyvážané podľa rozpisu približne v 2-týždňových intervaloch.

Ďalším problémom je **komunálny odpad**. V obci je zavedený množstevný zber, to znamená, že každá domácnosť je **povinná mať dostatočné množstvo nádob** na jeho uskladnenie. Na uskladnenie je možné použiť nádoby 110 l plechové, 120l a 240 l plastové, ktoré sú vyvážané v pravidelných intervaloch podľa potrieb domácností (1x mesačne, 2x mesačne). V prípade potreby si nádoby na odpad môžete zakúpiť na obecnom úrade a tiež nahlásiť interval vývozu a označenie nádob. Zvozová spoločnosť odváža len označené nádoby.

**Kontajnery 1100l** na PDO sú **určené pre rekreantov a záhradkárov**, ktorí v obci vlastnia nehnuteľnosť a platia poplatky za odvoz odpadu.

Zbavovať sa komunálneho odpadu iným spôsobom je **priestupkom** proti zákonu o odpadoch.

**Drobný kovový odpad** sa uskladňuje v kontajneroch na to určených – červenej farby. Tiež je potrebné odpad (plechovky) jemne opláchnuť a jeho objem **zmenšiť na minimum.**

Obec tiež organizuje **zber elektroodpadu a železného šrotu** minimálne 4x ročne. Termín je vždy vyhlásený a zverejnený na vývesných tabuliach a webovej stránke obce.

Obec takisto odváža **veľkoobjemový odpad** minimálne 2x ročne. Termín býva vyhlásený a zverejnený na vývesných tabuliach a webovej stránke obce.

**Biologicky rozložiteľný odpad** ukladajte do kompostérov, čím znížite množstvo vášho komunálneho odpadu a zároveň získate dobré hnojivo do vašej záhradky. Opílené konáre z vašich záhrad je potrebné sústrediť na zberné miesto. Tento odpad sa používa po zoštiepkovaní na palivo pre obecné budovy. V prípade väčšieho množstva obec poskytne odvoz.

Na záver chcem dodať, že každý majiteľ je povinný za zmesový odpad platiť poplatok za zber a likvidáciu odpadu, ktorý sa odvíja od % separácie odpadu. Preto sa oplatí čo najlepšie separovať, a tak tento poplatok znižovať. Buďme **zodpovední všetci**, aby zodpovední občania nemuseli platiť za nezodpovedných.

Nesprávajme sa tak, že doma si poriadok spravíme a čo je na verejných priestranstvách nás nezaujíma a keď je na verejných priestranstvách neporiadok, potom to kritizujeme**. Ale tvorcami neporiadku sme my sami.**

Obec plánuje v najbližšej dobe zaviesť na monitorovanie ukladania odpadov kamerový systém, ktorý by nám mal pomôcť v odhaľovaní neporiadníkov.

Ďakujem všetkým, ktorí separujú odpad poctivo a zodpovedne.

 Marián Spišiak, starosta obce